Mann siktet for drap i Oslo: – De var venner gjennom mange år
Politiet sier at mannen i 20-årene har fortalt at han og kvinnen var ute på byen før drapet skjedde.  – Han er preget av situasjonen han befinner seg i, sier forsvarer Bjørn Rudjord til VG. Den drapssiktede mannen erkjente straffskyld i avhør med politiet mandag ettermiddag. – Han vil bidra til å oppklare saken og har godtatt varetektsfengsling på fire uker, sier Rudjord. Mannen er i slutten av 20-årene og bor i bydel Grünerløkka. Kvinnen, som var i midten av 30-årene, ble funnet drept i leiligheten hans.  – De var venner gjennom mange år, sier politiinspektør Grete Lien Metlid til VG. Den avdøde kvinnen hadde bostedsadresse et annet sted på Østlandet, og var på besøk hos siktede.  Kvinnens pårørende er varslet. – Hva har han forklart? – Jeg kan ikke si noe utover at han har forklart seg om hva som skjedde og knytter seg til drapet. Han erkjenner straffskyld, det var en situasjon som oppsto der og da, sier Metlid.  – Var det en krangel? – Jeg ønsker ikke å si noe mer rundt det. Han har forklart seg i et inngående avhør.  Hun ønsker ikke å kommentere hendelsesforløpet ytterligere. Det har blitt tatt blodprøver av siktede. – Er det mistanke om rus hos siktede? – Det gjøres undersøkelser rundt det. Han har forklart at de har vært ute på byen og var kommet hjem på natten før dette skjedde. De har drukket alkohol, sier Metlid.  – Det er en affekthandling. Det er ikke planlagt, plutselig så skjer det, sier mannens forsvarer Bjørn Rudjord. – Hvordan plutselig?  – Jeg vil ikke gi detaljer om det. Det skjer noe som gjør at stemningen ikke var god når de var hjemme hos han, sier Rudjord.   Det var siktede selv som varslet nødetatene natt til mandag.  – Hvor lang tid gikk det fra drapet til siktede varslet nødetatene? – Det kan jeg ikke svare på enda. Vi har ikke grunn til å tro noe annet enn at det skjedde kort tid i forveien, jeg vil ikke gi noe mer tidsangivelse enn det.  Mannen ble pågrepet da politiet ankom adressen i 03-tiden. – Det ble forsøkt livreddende førstehjelp, men kvinnen ble erklært død på stedet, sier Metlid. Politiinspektøren har tidligere sagt at det ikke fremstår som om det var en partnerrelasjon mellom siktede og avdøde. Det var blant annet funn på stedet som gjorde at mannen ble siktet for drap, opplyste politiet mandag morgen. – Vi har tatt beslag i våpen som vi mener er brukt. I tillegg knytter siktede seg til handlingen, sa krimleder Oscar Støversten til VG. – Hva slags våpen er det snakk om? – Det vil jeg ikke si spesifikt per nå, men det er tatt beslag av et våpen, sa han. Metlid vil ikke kommentere hvilket våpen det er snakk om.  – Hadde han lovlige skytevåpen registrert på seg? – Det kan jeg ikke svare på, sier Metlid.  Mandag morgen var det flere politibiler og krimteknikere på stedet.  – Politiet vil videre prioritere søk og gjennomgang av video, elektroniske spor, samt vitneavhør, opplyser de. Innsatsleder Arve Røtterud har sagt til NTB at det ikke var vitner til hendelsen. Blokken ligger i nærheten av en større bilvei hvor det vanligvis er mye trafikk. Andre påskedag er det imidlertid rolig og stille i nabolaget. VG har snakket med flere naboer og forbipasserende. Ingen av dem har registrert noe unormalt, men en av dem forteller at han ble vekket av politiet. – Det er uforståelig at dette skjer her. Dette er et trygt og rolig nabolag med fine naboer, sier en mann i 30-årene, som bor like ved siktede.  VG har også snakket med et ungt kjærestepar som flyttet inn i boligblokken mandag morgen. – Hva føler du om at noe sånt skjer i nabolaget? – Det er bare helt sykt, sier mannen. 
Natt til mandag ble en kvinne i 30-årene funnet død i en leilighet i Oslo. I avhør har en mann i 20-årene erkjent å ha drept henne. Politiet har beslaglagt et våpen, men det er foreløpig ikke kjent hvilket våpen det er snakk om. Naboer kaller hendelsen «uforståelig» og beskriver området som trygt og rolig.